Pb 3 Sina

I det siste har jeg kikket litt på poesien til Alice Oswald, mer spesifikt på samlingen *Falling Awake* fra 2016.

Mange av diktene, og særlig en del av de jeg synes er mest interessante, dreier seg om en form for forfall og død. Det ligger en spenning mellom det umiddelbare og det varige. De minner om tiden som går og hvordan alt vil forfalle og glemmes, men uten at dette nødvendigvis innebærer en romantiserende tilbakeskuing. Øyeblikket, og umiddelbarheten, er viktig.

Oswald har også omtalt diktene sine som «sound carvings», og vektlegger altså det lydlige og performative aspektet ved diktene. De står i forlengelse av en muntlig tradisjon, og tematiserer slik og forholdet mellom muntlig og skriftlig form. Og dermed også forholdet mellom det øyeblikkelige og det varige. Lyd er umiddelbart, en handling i tid som er borte så fort den er over. Lyd er altså en hendelse, og kan kun erindres. Spesielt relevant er dette i diktet «Tithonus. 46 minutes in the life of dawn», som i introduksjonen til diktet beskrives som en *performance,* og tar for seg et evig fravær av død gjennom Tithonus, som er blitt skjenket evig liv, men ikke evig ungdom.

Diktet «Dunt. A poem for a dried-up river” uttrykker en desperasjon i møte med natur i forfall. Nymfen, representasjonen av elva, blir bevart bak glassvegger på et museum. Dermed også husket, samtidig som det den representerer blir overlatt til forfall og glemsel. Selve elven blir derimot offer for glemselen.

Det første diktet kan kanskje (!) leses som et utgangspunkt for resten av samlingen. Her er også vann-motivet viktig, men kan forstås mer håpefullt. Vannet vil alltid søke til det laveste punktet det kan finne. Men det ligger alltid en mulighet for at noe nytt kan oppstå, og skapes.